Source: http://inatsisit.gl/Lov?rid=%7BFE7BF2DD-313B-47E9-A063-21E8C7825FB0%7D&sc_lang=kl-GL
Timestamp: 2020-05-26 12:59:25+00:00
Document Index: 5958047

Matched Legal Cases: ['§ 1', '§ 2', '§ 3', '§ 4', '§ 10', '§ 5', '§ 6', '§ 9', '§ 7', '§ 8', '§ 9', '§ 10', '§ 11', '§ 11', '§ 11', '§ 10', '§ 12', '§ 13', '§ 14', '§ 15', '§ 16', '§ 6', '§ 6', '§ 8', '§ 12', '§ 6', '§ 11', '§ 64', '§ 64', '§ 64', '§ 64', '§ 17', '§ 18']

Uumassusilinnit isumalluutit niuernermi ilisimatusarnermilu atorneri pillugit Inatsisartut inatsisaat nr. 20, 20. november 2006-imeersoq Atuussimasoq (Historisk)
Uumassusillit sananeqaataasigut kingornuttagaasunik isumalluutit tamatumunngalu atatillugu suliniutit pillugit Inatsisartut inatsisaat nr. 3, ulloq 3. juni 2016-imeersoq
Siunertaa, atuuffia aamma nassuiaatit
§ 1. Uumassusillit assigiinngisitaarnerat pillugu isumaqatigiissut naapertorlugu inatsisip siunertarai:
1) Uumassusilinnit isumalluutit Uumassusillit assigiinngisitaarnerat pillugu isumaqatigiissut naapertorlugu ilisimatusarfigineqassasut.
2) Ilisimatusarnikkut paasisatigut angusat atorneqassasut niuernermi iluanaarutigalugu iluaqutiginninniarnermut..
3) Kalaallit Nunaat uumassusillit tunngavigalugit iluaquteqarnerup pilersitaanit naammaginartumik pissarsissasoq.
4) Uumassusilinnit isumalluutit atorneqassasut avatangiisinut pinngortitamullu illersorneqarsinnaasumik.
§ 2. Inatsit atuuppoq pineqartuni ukunani:
1) Suugaluartulluunniit uumassusilinnit isumalluutinik niuernermi aamma ilisimatusarnermi siunertarisanut pissarsiniartarnerit, katersuisarnerit, atuisarnerit pineqartunillu annissuisarnerit pineqarpata.
2) Misissuinermi ilisimatusarnermilu paasisatigut angusanik naqitanngorlugit saqqummiineq aammalu uumassusilinnit isumalluutinik patent´iliisarneq pineqarpata.
3) Pineqartunik niuernermi siunertarisanut allatigut atuinerit aammalu uumassusilinnit isumalluutinik piiaanikkut taakkuluunniit tunngavigalugit nioqqutissiat pineqarpata.
Imm. 2. Inatsit inunnit uumassusilittut isumalluutit atornerinut atuutsinneqanngilaq.
Imm. 3. Inatsit pinngortitami isumalluutinik nalinginnaasumik aamma teknologii atornagu iluaquteqarniarnermut atuutsinneqanngilaq, soorlu qangatut pisarnertut piniarnermik, aalisarnermik nunalerinermillu iluaquteqarniarnermut aammalu naasunik assigisaannillu pinnersaatissanik imaluunniit nerisassiassanik katersuisarnernut.
Imm. 4. Naalakkersuisut qinnuteqartoqareerneratigut immikkut akuersissuteqarsinnaapput inatsisip ilisimatusarnikkut siunertanut aalajangersimasunut atorneqarsinnaanissaanik.
§ 3. Inatsimmi matumani makku ima paasisassaapput:
1) Uumassusilinnit isumalluutit: Uumassusillit sananeqaataasigut kingornuttagaasunik isumalluutit, uumassuseqartut taakkuluunniit pisataat suulluunniit, uumassusilinneersut ataatsimoortuisa ilaat imaluunniit uumassusillit avatangiisillu imminnut sunniuteqaqatigiittarneranni uumassusiliussinnaasut suugaluartulluunniit nunarsuarmioqatigiinnit maannakkut siunissamiluunniit iluaqutiginiarneqarsinnaasut naleqarsinnaasulluunniit.
2) Misissuinissamut akuersissut:Uumassusilinnit isumalluutinik pissarsiniarnissamut, katersuisinnaanissamut imaluunniit uumassusilinnit isumalluutit ilisimatusarnikkut imminnut attuumassuteqarnerannik misissuinissamut akuersissut, pisariaqartinneqassappat kingusinnerusukkut niuernermi siunertarisanut atuisoqarnissaa siunertaralugu. Niuernermi siunertarisanut atuisoqartinnagu, tak. nr. 3, piumasaqaataavoq misissuinissamut akuersissuteqaqqaartoqarsimassasoq.
3) Niuernermi siunertarisanut atuineq: Uumassusilinnit isumalluutinit nioqqutissiaasimasunik nioqqutissiorneq tunianiaaqqinnerluunniit aammalu uumassusilinnit isumalluutit pillugit taakkuluunniit tunngavigalugit patent-imik qinnuteqaatinik patent-iliissutinilluunniit tuniniaaqqittarnerit.
4) Niuernermi siunertarisanut akuersissut: Akuersissut uumassusilinnit isumalluutinik aamma uumassusilinnit isumalluutit tunngavigalugit misissuinermi paasisatigut angusanik niuernermi siunertanut atuisinnaatitsissutaasoq.
5) Iluaquteqarniarnermut ingerlatseqatigiiffik:Suliffeqarfik, Kalaallit Nunaata uumassusilinnit isumalluutit pillugit piginnaatitaaffigisaanik Naalakkersuisut sinnerlugit nakkutilliillunilu aqutsisuusoq.
Iluaquteqarniarnermut ingerlatseqatigiiffik aamma paasisimasallit
§ 4. Naalakkersuisut piginnaatinneqarput Kalaallit Nunaata uumassusilinnit isumalluutit pillugit pisinnaatitaaffigisai atorlugit iluaquteqarniarnermut ingerlatseqatigiiffimmut amerlanerusunulluunniit aallaqqaatitut akiliuteqarsinnaanissamik. Iluaquteqarniarnermut ingerlatseqatigiiffik pisinnaatitaaffigisanik niuernermi siunertarisat tunngavigalugit aqutsinissamut kisermaassisinnaatitaanissamik tunineqarsinnaavoq. Naalakkersuisut iluaquteqarniarnermut ingerlatseqatigiiffiit taakkulu ingerlatsinissaat pillugit sukumiinerusunik maleruagassiisinnaapput.
Imm. 2. Kalaallit Nunaata pisinnaatitaaffigisaanik iluaquteqarniarnermut ingerlatseqatigiiffimmut aallaqqaatitut akiliuteqarneq, tak. imm. 1, killigaavoq ukiuni qulini atuuttussatut. Naalakkersuisut piffiup pineqartup piffimmut ataatsimut ukiut qulit tikillugit sivitsorneqarsinnaaneranik periarfissaqartinneqarput, tamatuma ingerlanerani angujumasat sukumiinerusumik isumaqatigiissutaasimasut piffiup pineqartup iluani anguneqarsimappata. Naalakkersuisut aallaqqaatitut akiliuteqarneq, piffissamik killiliisinnaaneq aamma angujumasat pineqartut pillugit sukumiinerusunik maleruagassiisinnaapput.
Imm. 3. Naalakkersuisut iluaquteqarniarnermut ingerlatseqatigiiffik piginnaatissinnaavaat uumassusilinnit isumalluutinik niuernermi siunertanut tunngaveqartumik nammineerluni atuiniarsinnaanissaanik taamatullu uumassusilinnit isumalluutinik Kalaallit Nunaat sinnerlugu niuernermi siunertarisanut atuinissamut atatillugu niuernermi siunertarisanut akuersissutinik tuniniaasinnaasarnissaanik, tak. § 10.
§ 5. Naalakkersuisut, pisariaqarsorigunikku, misissuinissamut akuersissutinik qinnuteqaatit suliarineqarnissaannut atatillugu paasisimasalinnik ikiortissarsiorsinnaapput. Misissuinissamut akuersissutinik inaarutaasumik aalajangiineq Naalakkersuisunit isumagineqartarpoq.
Imm. 2. Naalakkersuisut paasisimasalinnik toqqaasarneq pillugu maleruagassanik sukumiinnerusunik aalajangersaasinnaapput.
Imm. 3. Naalakkersuisutmisissuinissamut akuersissutinik qinnuteqaatit suliaqartarnerannut atatillugu akiliuteqartitsisarneq pillugu maleruagassanik sukumiinerusunik aalajangersaasinnaapput.
Imm. 4. Allaffissornikkut suliassaasartut pissutigalugit piumasaqaatigineqarsinnaavoq misissuinissamut akuersissutinik qinnuteqaateqarnermut atatillugu apeqqutinut immersuiffiliap pineqartumullu atugassiap atorneqartarnissaa.
Misissuinissamut akuersissutit
§ 6. Uumassusilinnit isumalluutinik ilisimatusarnermut imaluunniit malitsigisaanik niuernermi iluaqutiginiarnissaannut atatillugu pissarsiniartarnerit, katersuisarnerit misissuisarnerillu suulluunniit aatsaat pisinnaapput misissuinissamut akuersissummik pissarsereersimagaanni.
Imm. 2. Misissuinissamut akuersissummik tunniussisinnaanermut atatillugu piumasaqaataavoq qinnuteqaateqartup Uumassusillit assigiinngisitaarnerat pillugu isumaqatigiissut malillugu uumassusillit sananeqaataasigut kingornuttagaasunik isumalluutit niuernermi iluaqutiginiarnissaannut maleruagassanik malittarinninnissaa aammalu Naalakkersuisut uumassusilinnit isumalluutit pillugit pisinnaatitaaffiannik ataqqinninnissaa.
Imm. 3. Naalakkersuisut taamatut qinnuteqaateqartoqarpat niuernermi atuisinnaatitaaffiusussaanngitsumik misissuinissanut atatillugu misissuinissamut akuersissuteqarsinnaapput. Misissuinerit pineqartut tunngavigalugit paasisatigut angusat kingusinnerusukkut niuernermi iluaqutiginiarneqassappata, tamanna § 9 naapertorlugu aalajangersakkat aqqutigalugit pissaaq.
Imm. 4. Naalakkersuisut misissuinissamut akuersissutit pillugit malitassanik aalajangersaasinnaapput, tamatumani pingaartumik pineqartillugit avatangiisit pinngortitallu sapin-ngisamik annertunerpaamik mianerineqarnissaat, sumiiffiit katersuiffiusussat pillugit aammalu uumassusilinnit isumalluutinik katersuisarnernut atatillugu suut periuserineqartarsinnaanerat pillugit malitassat, kiisalu nalunaarusiortartussaatitaanerit aammalu misissuinissamut akuersissut tunngavigalugu ilisimasarilikkat piginnaatitaassutsimik piginnittup nammineq atornianngippagit Naalakkersuisunut imaluunniit iluaquteqarniarnermut ingerlatseqatigiiffimmut piginnaatitaassutsimik tunniussisarnissaa pillugit malitassat.
Imm. 5. Naalakkersuisut misissuinissamut akuersissuteqarnerminnut atatillugu, qinnuteqaateqartumut, misissuinissamik akuersissummut atatillugu killissarititaasussat atuinissallu pillugit, eqqartuussissutigoortumik nammineq isumaqatigiissummik isumaqatigiissusiorsinnaapput.
Imm. 6. Misissuinissamut imm. 2 naapertorlugu akuersissut killilimmik piffissalikkatut tunniunneqartarpoq. Misissuinissamut akuersissutip atuuffia qaangiukkaangat akuersissut atorunnaartarpoq sivitsorneqarsimanngikkuni.
Imm. 7. Uumassusilinnit isumalluutinik atuinermi sumiiffigisamik suunerannilluunniit allannguinerit suulluunniit, aamma katersuinermi periuserisat allanngortinneqassappata, taakku aatsaat pisinnaassapput misissuinissamut akuersissummik nutaamik pissarseqqaarluni.
Imm. 8. Misissuinissamut akuersissut naapertorlugu pineqartunik pissarsiniartarnermut, katersuisarnermut misissuisarnermullu aningaasartuutaasinnaasut qinnuteqaateqartumit akilerneqassapput.
Imm. 9. Naalakkersuisut imaluunniit aqutsinermut ingerlatseqatigiiffik, pineqartumut atatillugu piginnaatinneqarsimasoq, paasissutissanik pisariaqartinneqartunik piniarsinnaapput qinnuteqaateqartumut allanulluunniit.
Imm. 10. Misissuinermi atorneqartunik imaluunniit misissuinermi paasisatigut angusanik inummut allamut tamakkiisumik ilaannakortumilluunniit tunniussineq atugassiinerluunniit suugaluartoq aatsaat pisinnaavoq Naalakkersuisut pineqartoq pillugu akuersissuteqareersimappata.
§ 7. Naalakkersuisut iluaquteqarniarnermut ingerlatseqatigiiffimmut ilisimatitsissuteqartassapput misissuinissamut akuersissummik kina tunineqarsimanersoq pillugu, taamaasilluni iluaquteqarniarnermut ingerlatseqatigiiffiup pineqartunik akuersissutinik niuerutigineqarsinnaasunik pisiumasinnaasut attavigisinnaasassammagit.
Misissuisarnikkut paasisatigut angusanik il.il. saqqummiussisarneq
§ 8. Kinaluunniit uumassusilinnit isumalluutit tunngavigalugit misissuinermi paasisatigut angusanik taakkuluunniit ilaannik eqqartuisoqalersinnagu, kingusinnerpaamillu naqitanngorlugit saqqummiunneqartinnagit pisussaaffeqarpoq, pineqartut pillugit ilisimatitsissuteqassallutik Naalakkersuisunut, taassuma ilisimanngippagu, Naalakkersuisut ilisimatinneqareersimasut. Pineqartunik naqitanngorlugit saqqummiineq allatigulluunniit tamanut saqqummiussineq taamaattoq pisassaaq Kalaallit Nunaata uumassusilinnit isumalluutit pillugit pisinnaatitaaffigisai ataqqillugit, aammalu Uumassusillit assigiinngisitaarnerat pillugu isumaqatigiissummi aalajangersakkat malillugit, innersuussutigalugulu pineqartut atorneqartut Kalaallit Nunaanni aallaaveqartut.
Imm. 2. Naqitanngorlugit saqqummiussat uumassusilinnit isumalluutit taakkuluunniit tunngavigalugit imallit assilineri Naalakkersuisunut nassiunneqassapput. Apersuisarnertigut imaluunniit oqaasiinnartigut paasisat pissarsiallu Naalakkersuisunut ilisimatitsissutigineqartassapput imaqarnilianngorlugit imaluunniit pineqartut pillugit naalisakkamik nalunaarusiaralugit.
Imm. 3. Naalakkersuisut iluaquteqarniarnermut ingerlatseqatigiiffik ataavartumik ilisimatittarumaarpaat misissuinermi paasisatigut angusanik tamakkiisumik ilaannakortumilluunniit saqqummiussisoqassamaarnera allatigulluunniit atugassiissoqassamaarnera pineqartillugu imaluunniit nassaat eqqartuiffigineqarnissaat pineqartillugu. Imm. 4. Naalakkersuisut imaluunniit iluaquteqarniarnermut ingerlatseqatigiiffik naqitanngorlugit saqqummiinissaq allatigulluunniit tamanut saqqummiussinissaq pillugit tunngavissianut tunngasumik eqqartuussissutigoortumik nammineq isumaqatigiissummik kikkunnulluunniit isumaqatigiissusiorsinnaapput.
Imm. 5. Naalakkersuisunut kinaluunniit imm. 1 aamma 2 malillugit paasissutissiisussaatitaasoq pisussaavortaaq misissuinermi paasisatigut angusanik, nassaanik taakkuluunniit ilaannik naqitanngorlugit saqqummiutilersaakkat pillugit patent-imik allatigulluunniit misissuinermi paasisatigut angusat illersuutissaannik qinnuteqalersaartoq paasissutissiinissaminik.
Paasisatigut angusanik il.il. patent´iliisarneq
§ 9. Kinaluunniit misissuinissamut akuersissummik peqartoq, taamatullu misissuinissamut akuersissutini tunngavigalugu nassaani pillugu patent´imik qinnuteqarniartoq patent-iliiniarneq pillugu Naalakkersuisunut paasissutissiisussaatitaavoq. Paasissutissaatitaanerup malitsigaa patent-iliinissamik qinnuteqaatip assilinera Naalakkersuisunut nassiunneqartassammat, kingusinnerpaamik patent´iliinissamik qinnuteqarnermut atatillugu.
Imm. 2. Naalakkersuisut iluaquteqarniarnermut ingerlatseqatigiiffik ilisimatittassavaat kikkut paasisatigut angusaminnik patent-iliisoqarnissaannik qinnuteqaateqarniarnerannik, taamaasillugu iluaquteqarniarnermut ingerlatseqatigiiffiup niuernermi siunertarisanut akuersissutinik qinnuteqarumaarsinnaasut attavigisinnaasassammagit.
Niuernermi siunertarisanut atuineq
§ 10. Uumassusilinnit isumalluutiniktamakkunanngalu paasisatigut angusanik niuernermi siunertarisanut atuinissaq sunaluunniit pitinnagu piumasaqaataavoq niuernermi siunertarisanut akuersissummik iluaquteqarniarnermut ingerlatseqatigiiffimmit pissarsereertoqarsimanissaa. Akuersissummik tunniussineq pissaaq niuernermi siunertarisanut akuersissutinik siusinnerusukkut tunniussisareernerit ataqqillugit.
Imm. 2. Niuernermi siunertarisanut akuersissummik qinnuteqaat iluaquteqarniarnermut ingerlatseqatigiiffimmut allaganngorlugu tunniunneqassaaq.
Imm. 3. Naalakkersuisut imaluunniit iluaquteqarniarnermut ingerlatseqatigiiffik tamatuminnga piginnaatitaasoq niuernermi siunertarisanut akuersissutip atornissaanik malitassat sukumiinerusut pillugit eqqartuussissutigoortumik namminneq isumaqatigiissusiorsinnaapput, taamatullu aamma patent-imik piginnittumut patent´ip niuernermi siunertarisanut atornissaanik malitassat pillugit isumaqatigiissusiorsinnaallutik, tak. § 11.
Imm. 4. Naalakkersuisut iluaquteqarniarnermut ingerlatseqatigiiffik piginnaatissinnaavaat niuernermi siunertarisanut akuersissutinik tunniussisinnaasarnissamik, tamatumani aamma ilanngullugit atuinissamik malitassanik sukumiinerusunik aalajangersaasinnaasarnissamik, tak. § 11. Naalakkersuisut iluaquteqarniarnermut ingerlatseqatigiiffimmut taamatut piginnaatitsinertik pisussaaffissatut tunniussinnaavaat. Naalakkersuisut niuernermi siunertarisanut akuersissutinik tunniussisarnermut atatillugu iluaquteqarniarnermut ingerlatseqatigiiffimmut aqutsinermut atasumik ilitsersuussisussaatitaapput. Naalakkersuisut taamatut nakkutilliinissamut atatillugu sukumiinerusunik maleruagassiisinnaapput.
§ 11. Naalakkersuisut imaluunniit iluaquteqarniarnermut ingerlatseqatigiiffik tamatuminnga piginnaatitaasoq, niuernermi siunertarisanut akuersissummik § 10 malillugu tunisisoqartillugu akuersissutip atornissaa pillugu malitassanik sukumiinerusunik aalajangersaasinnaapput, assersuutigalugu akiliuteqartarneq, akuersissutit atuuffissaat, qanoq sivisutigisumik atuunnissaat, nalunaarusiortussaatitaaneq qaqugukkullu atorunnaarnissaannut t malitassat pillugit. Naalakkersuisut iluaquteqarniarnermut ingerlatseqatigiiffiup malitassanik pineqartunik aalajangersaasinnaanissaanut tunngavissat pillugit maleruagassanik sukumiinerusunik aalajangersaasoqarsinnaapput.
Imm. 2. Niuernermi siunertarisanut akuersissutit pillugit akiliutissat naatsorsorneqartarput pineqartumut pissutsit atuuttut tunngavigalugit, assersuutigalugu akuersissutip qanoq sivisutigisumik atuunnissaa, atuuffissaa aammalu aningaasatigut iluanaarutigisassatut naatsorsuussat tunngavigalugit. Naalakkersuisut akuersissutinut akiliutigineqartartussat naatsorsorneqartarnissaannut atatillugu maleruagassanik sukumiinerusunik aalajangersaasinnaapput.
Nalunaarusiortoqartarnissaanik piumasaqaat
§ 12. Kinaluunniit misissuinissamut akuersissummik aammalu taamaattoqassappat niuernermi siunertarisanut matumani inatsit malillugu akuersissummik tunineqarsimasoq misissuinissamut akuersissut taamaattoqarpallu aamma niuernermi siunertarisanut akuersissut tunngavigalugit misissuisimanerit ingerlanneqarsimasut, allaaserisatut saqqummiussat assilinerannik aammalu niuernermi siunertarisanut atuisoqarsimasinnaanera pillugit nalunaarusiamik ukiut tamaasa nassiussisassaaq Naalakkersuisunut. Naalakkersuisut pineqartunit paasissutissat pissarsiat ilisimasanik katersuivimmut immikkut toqqakkamut aammalu iluaquteqarniarnermut ingerlatseqatigiiffimmut ingerlateqqissinnaavaat.
Imm. 2. Misissuineq suliniummik pineqartumik naammassisaqarfiunngippat, imaluunniit allatigut pissuteqartumik unitsinneqarsimappat, Naalakkersuisunut nalunaarusiortoqassaaq. Nalunaarusiami nassuiaatigineqassapput suliniutip pineqartup siunertaa, killiffia il.il. aammalu ingerlateqqinneqaqqissinnaannginneranut suut pissutaasimanersut.
Imm. 3. Naalakkersuisut nalilerpassuk paasissutissat nassiunneqartut imm. 1 aamma 2 malillugit piumasaqaataasut tunngavigalugit suliaasimanngitsut, qaqugukkulluunniit piumasarisinnaassavaat nalunaarusiaq pissarsiarineqartoq aammalu suliat ingerlanneqarsimasut pillugit annertunerusumik paasissutissiisoqassasoq.
Imm. 4. Naalakkersuisut nalunaarusiaasartussat pillugit maleruagassanik sukumiinerusunik aalajangersaasinnaapput, aamma pineqartut imarisartagarisassaat, toqqorsimatinneqartarnissaat, toqqorsiveqartinneqartarnissaat pissarsiarineqartarsinnaanissaallu pillugit maleruagassat ilanngullugit.
Misissuinissamut akuersissummik/imaluunniit niuernermi siunertarisanut akuersissummik atorunnaarsitsineq
§ 13. Naalakkersuisut inatsimmi matumani aalajangersakkat malitassallu aalajangiussat pillugit pisussaaffimmik sumiginnaasoqartillugu misissuinissamut akuersissutinik aamma niuernermi siunertarisanut akuersissutinik atorunnaarsitsillutik utertitsisinnaapput.
Pisortat oqartussaasuinit suliat aamma naammitgittaalliutit suliarineqartarnerat
§ 14. Naalakkersuisut qinnuteqaatit matumani inatsit malillugu atuuttut pisortat oqartussaasuinit aalajangersimasumit isumagineqartarnissaat pillugu aalajangersaasinnaapput. Naalakkersuisut ingerlatsiviup pineqartup aqutsinissaa pillugu sukumiinerusunik maleruagassaliorsinnaapput.
§ 15. Niuernermi siunertarisanut akuersissutit iluaquteqarniarnermut ingerlatseqatigiiffiup aalajangiinera tunngavigalugu tunniunneqarsimasut pillugit naammagittaalliutit Inuussutissarsiornermut Pisortaqarfimmut tunniunneqarsinnaapput. Naammagittaalliutinik tunniussisinnaanermut piffissaliussaq sapaatit akunnerinik sisamanik killeqarpoq, aalajangiinerup naammagittaalliutigineqartup qinnuteqartumut apuunneraniit naatsorsuutigalugu.
§ 16. Akiliisitsisoqarsinnaavoq ima pisoqartillugu:
1) Uumassusilinnit isumalluutinik misissuinissamut akuersissutinik pissarseqqaarani, tak. § 6, imm. 1 aamma imm.7, pissarsiniarneq, katersuineq imaluunniit misissuineq pisimappat.
2) Misissuinissamut akuersissummik, misissuinermit atortussarsianik taakkuluunniit ilaannik imaluunniit misissuinermut paasisatigut angusanik, tak. § 6, imm. 10, tunniussinerit atugassiissuteqarnerilluunniit suugaluartut pisimappata.
3) Uumassusilinnit isumalluutinik aammalu taakkunannga misissuisimanermit paasisatigut angusanik niuernermi siunertarisanut atuinerit suugaluartulluunniit pisut niuernermi siunertarisanut akuersissummik pissarseqqaarsimatinnani, tak. 10, imm. 1.
4) § 8, imm. 1, aamma 2, aamma § 12, imm. 1 aamma 2, unioqqutinneqarpata.
5) § 6, imm. 4, aamma § 11, imm. 1, naapertorlugit malitassatut aalajangersakkat qaangiinnarneqarpata.
Imm. 2. Unioqqutitsineq suliffeqarfimmit naalagaaffiup, Namminersornerullutik Oqartussat, kommunip imaluunniit kommunit akornanni suleqatigiiffiusumit, kommunalbestyrelsit aamma nunaqarfinni aqutsisut pillugit Inatsisartut inatsisaanni § 64 malillugu pilersinneqarsimasumit, aktianik piginneqatigiiffimmit, (anpartinik) piginneqatigiiffimmit, piginneqatigiilluni ingerlatseqatigiiffimmit assigisaannilluunniit tamakkiisumik ilaannakortumilluunniit pigineqartumit pisimappat suliffeqarfik il.il. pineqartoq taamatut akiliisitaanissamik akisussaatinneqarsinnaavoq. Taamatuttaaq aalajangersakkat aamma atuupput unioqqutitsineq Namminersornerullutik Oqartussanit, kommunimit imaluunniit kommunit akornanni suleqatigiiffiusumit, kommunalbestyrelsit aamma nunaqarfinni aqutsisut pillugit Inatsisartut inatsisaanni § 64 malillugu pilersinneqarsimasumit pisimappat.
Imm. 3. Matumani inatsit malillugu peqqussusiatigut aalajangersarneqarsinnaavoq aalajangersakkanik pineqartunik unioqqutitsineq akiliisitaanissamik akisussaatitsiviusinnaasoq.
Imm. 4. Matumani inatsit malillugu peqqussusiatigut aalajangersarneqarsinnaavoq unioqqutitsineq suliffeqarfimmit naalagaaffiup, Namminersornerullutik Oqartussat, kommunip imaluunniit kommunit akornanni suleqatigiiffiusumit, kommunalbestyrelsit aamma nunaqarfinni aqutsisut pillugit Inatsisartut inatsisaanni § 64 malillugu pilersinneqarsimasumit, aktianik piginneqatigiiffimmit, (anpartinik) piginneqatigiiffimmit, piginneqatigiilluni ingerlatseqatigiiffimmit assigisaannilluunniit tamakkiisumik ilaannakortumilluunniit pigineqartumit pisimappat suliffeqarfik il.il. pineqartoq taamatut akiliisitaanissamik akisussaatinneqarsinnaavoq. Taamatuttaaq aalajangersakkat aamma atuupput unioqqutitsineq Namminersornerullutik Oqartussanit, kommunimit imaluunniit kommunit akornanni suleqatigiiffiusumit, kommunalbestyrelsit aamma nunaqarfinni aqutsisut pillugit Inatsisartut inatsisaanni § 64 malillugu pilersinneqarsimasumit pisimappat.
§ 17. Naalakkersuisut unioqqutitsisoqarsimatillugu isertut aamma atortussiaanngitsutigut pisinnaatitaaffiit pillugit taarsiissuteqartarnissamik aammalu arsaarinnissuteqartarnissamik sukumiinerusunik maleruagassaliorsinnaapput.
§ 18. Inatsit atuutilerpoq ulloq 1. december 2006 aallarnerfigalugu.
ltl_nr_20-2006_bemaerk_grl
ltl_nr_20-2006_betaenk_grl